             
[image: image1.wmf]

           REPUBLIKA HRVATSKA

VUKOVARSKO-SRIJEMSKA ŽUPANIJA

                 OPĆINA LOVAS

     OPĆINSKO VIJEĆE

KLASA: 551-01/22-01/01
URBROJ: 2196-17-01-22-1
U Lovasu, 12. prosinca 2022.
Na temelju članka 17. Zakona o socijalnoj skrbi (“Narodne novine” Republike Hrvatske broj 18/22, 46/22 i 119/22) te članka 30. Statuta Općine Lovas (“Službeni vjesnik” Vukovarsko-srijemske županije br. 04/21),  Općinsko vijeće Općine Lovas na svojoj XIII. sjednici održanoj u Lovasu, dana 12. prosinca 2022. godine, donosi

ODLUKU
o 
socijalnoj skrbi

 I.  OPĆE ODREDBE

Članak 1.


Ovom se Odlukom utvrđuju prava i oblici pomoći iz socijalne skrbi koje osigurava Općina Lovas (dalje: Općina) te uvjeti i način njihova ostvarivanja, korisnici socijalne skrbi, nadležnost i postupak za ostvarivanje tih prava.

Članak 2.

Socijalna skrb je organizirana djelatnost od javnog interesa čiji je cilj pružanje pomoći socijalno ugroženim osobama, kao i osobama u nepovoljnim osobnim ili obiteljskim okolnostima, a obuhvaća prevenciju, pomoć i podršku pojedincu, obitelji i skupinama, u svrhu unaprjeđenja kvalitete života te poticanje promjena i osnaživanje korisnika, radi njihovog aktivnog uključivanja u život zajednice

Prava iz članka 1. ove Odluke ne mogu se ostvariti na teret Općine ako je Zakonom ili drugim propisom određeno da se ostvaruju na teret Republike Hrvatske te drugih pravnih ili fizičkih osoba.

Članak 3.


Sredstva za ostvarivanje prava propisanih Zakonom o socijalnoj skrbi osiguravaju se u Proračunu Općine, a sredstva za druge pomoći utvrđene ovom Odlukom osiguravaju se sukladno proračunskim mogućnostima Općine za tekuću godinu.
 II.  KORISNICI SOCIJALNE SKRBI

Članak 4.

Prava iz socijalne skrbi može ostvariti osoba ako ispunjava uvjete propisane Zakonom o socijalnoj skrbi (dalje: Zakon)  i ovom Odlukom.

Prava iz socijalne skrbi utvrđena Zakonom i ovom Odlukom (zakonski standard), odnosno pravo na naknade iz članka 6. ove Odluke te druga prava (iznad zakonskog standarda) ostvaruje:

-
hrvatski državljanin sa prebivalištem na području Općine Lovas

-
stranac sa stalnim boravkom i dugotrajnim boravištem na području Općine Lovas

-     osoba bez državljanstva s privremenim i stalnim boravkom i dugotrajnim boravištem na području Općine Lovas.

Članak 5.


Korisnici socijalne skrbi imaju pravo dobiti informaciju, sudjelovati i ostvariti potporu u donošenju odluka, pravo na tajnost i zaštitu osobnih podataka, privatnosti i pritužbu.

Izrazi koji se koriste u ovoj odluci, a imaju rodno značenje, koriste se neutralno i odnose se jednako na muški i ženski spol.
III. PRAVA I OBLICI POMOĆI IZ SOCIJALNE SKRBI, UVJETI  I 
NAČIN OSTVARIVANJA

Članak 6.


Prava i oblici pomoći iz socijalne skrbi po ovoj Odluci su:

1. Pravo na naknadu za troškove stanovanja

2. Jednokratna pomoć (zbog bolesti ili smrti člana obitelji, elementarnih nepogoda, gubitka posla ili drugih nepredviđenih situacija)
3. Pomoć za podmirenje pogrebnih troškova

4. Dodjela poklon paketa djeci.
1. Naknada za troškove stanovanja

Članak 7.

Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.

Članak 8.

Troškovi stanovanja u smislu ove Odluke odnose se na najamninu, komunalne naknade, troškove grijanja, vodne usluge te troškova koji su nastali zbog radova na povećanju energetske učinkovitosti zgrade.

Općina korisnicima prava na zajamčenu minimalnu naknadu priznaje pravo na troškove stanovanja.

Članak 9.
Pravo na naknadu za troškove stanovanja priznaje se u visini od najmanje 30 % iznosa zajamčene minimalne naknade priznate samcu odnosno kućanstvu.

Općina može naknadu za troškove stanovanja djelomično ili u potpunosti podmiriti izravno u ime i za račun korisnika zajamčene minimalne naknade.

Općina može odobriti naknadu za troškove stanovanja i do iznosa zajamčene minimalne naknade kada se po mišljenju tijela nadležnog za pitanja iz područja socijalne skrbi samo na taj način može izbjeći odvajanje djece od roditelja.
Pravo na troškove ogrjeva kao dio troškova stanovanja ostvaruje korisnik zajamčene minimalne naknade pod uvjetima i na način utvrđen Zakonom.

Članak 10.


Pomoć za podmirenje troškova stanovanja uplaćuje se izravno na račun korisnika do kraja mjeseca za tekući mjesec.


Prava iz ove Odluke vezana za podmirenje troškova stanovanja ostvaruju se za tekući mjesec ukoliko je zahtjev podnesen do 15. u mjesecu, a ukoliko je podnesen nakon 15., korisnok ostvaruje pravo od početka sljedećeg mjeseca.

Članak 11.

Općina u svom proračunu osigurava sredstva za ostvarivanje prava za podmirenje troškova stanovanja pod uvjetima i na način propisan Zakonom i ovom Odlukom.
Dio troškova stanovanja koji se odnosi na troškove ogrjeva korisnika koji se griju na drva osigurava se iz sredstava državnog proračuna.
Članak 12.

Za ostvarivanje prava na naknadu za troškove stanovanja, korisnik treba Jedinstvenom upravnom odjelu, uz zahtjev priložiti presliku rješenja kojim je korisniku odobrena zajamčena minimalna naknada te ukoliko se grije na drva i izjavu da se grije na drva.
O ostvarivanju prava na naknadu iz stavka 1. ovog članka Jedinstveni upravni odjel donosi rješenje.
2. Jednokratna pomoć

Članak 13.


Jednokratnu novčanu pomoć odobrava Općinski načelnik, a može se odobriti samcu ili obitelji koji zbog trenutnih, izvanrednih okolnosti (npr. bolesti ili smrti člana obitelji, elementarnih nepogoda, gubitka posla ili druge nepredviđene situacije) nisu u mogućnosti djelomično ili u cijelosti zadovoljiti osnovne životne potrebe.


Zahtjev za jednokratnu novčanu pomoć podnosi se Općinskom načelniku u pisanom obliku zajedno s dokumentacijom koja dokazuje okolnosti zbog kojih se jednokratna novčana pomoć traži.


Jednokratna novčana pomoć odobrava se u novcu, a izuzetno, kada postoji vjerojatnost da se novčanim oblikom pomoći ne bi ostvarila njena svrha, jednokratna novčana pomoć može biti zamijenjena ekvivalentnom vrijednošću u stvarima ili uslugama.


Istoj osobi ili obitelji jednokratna novčana pomoć može biti dodijeljena najviše jedan puta godišnje i to u najvišem pojedinačnom iznosu od 70,00 eura / 527,42 kn, osim u izuzetno izvanrednim situacijama kada iznos može biti i veći od 70,00 eura / 527,42 kn, a najviše do iznosa od 660,00 eura / 4,972.77 kn.
Članak 14.
Jednokratna pomoć ostvaruje se temeljem zahtjeva za dodjelu pomoći i pripadajuće dokumentacije kojom se dokazuje postojanje uvjeta za ostvarivanje pomoći po ovoj Odluci.

Uz zahtjev za dodjelu pomoći podnositelj zahtjeva prilaže:

-
dokaz o prebivalištu/boravištu – kopiju osobne iskaznice ili uvjerenje o prebivalištu/boravištu izdanu od  MUP-a

-
dokaze o broju članova kućanstva podnositelja zahtjeva – izjava o zajedničkom kućanstvu te preslike osobnih iskaznica, rodnih listova ili izvadaka iz matice rođenih

-
odgovarajuća dokumentacija kojom se dokazuju navodi iz zahtjeva – liječnička dokumentacija, dokazi o školovanju, opomena zbog dugovanja, zapisnik nadležnog tijela o događaju i slično

-
predračun za sanaciju štete ili nabavu materijala, ortopedskog pomagala i sl.

-
po potrebi i druga dokumentacija.

Članak 15.

Zahtjev za ostvarivanje jednokratne pomoći predaje se Jedinstvenom upravnom odjelu, koji provjerava je li priložena sva potrebna dokumentacija na temelju koje se može donijeti odluka.

Ako utvrdi da nije priložena sva potrebna dokumentacija koja je potrebna za donošenje odluke, Jedinstveni upravni odjel pozvat će podnositelja zahtjeva da dopuni dokumentaciju.

Kad utvrdi da se na temelju priložene dokumentacije može donijeti odluka, Jedinstveni upravni odjel proslijedit će zahtjev s dokumentacijom na odlučivanje Povjerenstvu za socijalnu skrb.

Članak 16.

Ovom odlukom osniva se Povjerenstvo za socijalnu skrb (dalje u tekstu: Povjerenstvo).

Povjerenstvo razmatra pristigle zahtjeve za dodjelu jednokratnih pomoći, odlučuje o njihovoj opravdanosti te predlaže općinskom načelniku donošenje odluke o dodjeli ili uskrati pomoći.

Povjerenstvo predlaže visinu dodijeljene pomoći te način isplate (u novcu ili u naravi).

Povjerenstvo ima predsjednika i dva člana, a imenuje ga općinski načelnik.

Sve činjenice i okolnosti koje doznaju tijekom odlučivanja, predsjednik i članovi Povjerenstva dužni su čuvati kao službenu tajnu.
3.  Pomoć za podmirenje pogrebnih troškova

Članak 17.

Pomoć za podmirenje pogrebnih troškova može se odobriti za pogreb osobe koju nema tko sahraniti ili je osoba nepoznata, koja to pravo ne može ostvariti temeljem Zakona o socijalnoj skrbi ili na temelju drugih propisa, a imala je prebivalište na području Općine.

Pomoć za podmirenje pogrebnih troškova može se izuzetno odobriti i za podmirenje troškova pogreba osobe čiji su članovi obitelji ili obveznici uzdržavanja ispunili uvjete za ostvarivanje prava na ovu vrstu pomoći odnosno koji nisu u mogućnosti osobnim radom osigurati sredstva za zadovoljavanje osnovnih životnih potreba.


Pogrebni troškovi uključuju: prijevoz umrle osobe do groblja, opremanje minimalnom pogrebnom opremom, grobno mjesto ukoliko je potrebno te uslugu ukopa.

Općinski načelnik odlukom odlučuje o pravu na ovakav oblik pomoći.
4.  Dodjela poklon paketa djeci

Članak 18.


Pravo na dodjelu poklon paketa povodom blagdana Božića ostvaruju sva djeca od rođenja do školske dobi i školska djeca od 1. do 8. razreda osnovne škole s prebivalištem na području Općine.


Vrijednost poklon paketa utvrdit će odlukom Općinski načelnik za svaku tekuću godinu.
 IV.  NADLEŽNOST I POSTUPAK

Članak 19.


Postupak za ostvarivanje prava i pomoći utvrđenih u članku 6. ove Odluke pokreće se pismenim zahtjevom stranke, njezinog bračnog druga, punoljetnog djeteta, skrbnika ili udomitelja, Jedinstvenom upravnom odjelu Općine Lovas ili Općinskom načelniku.

Nadležno tijelo može odlučiti da se posebno ispitaju relevantne činjenice i okolnosti od kojih zavisi ostvarivanje pojedinog prava, odnosno činjenice i okolnosti na temelju kojih je pravo već ostvareno.

Ako podaci iskazani u zahtjevu nisu potpuni i/ili nisu dostavljeni svi traženi prilozi, podnositelj zahtjeva dužan je na zahtjev tijela koje rješava zahtjev dopuniti zahtjev ili dostaviti tražene priloge u roku od 15 dana od dana dostave poziva za dopunu.


Ako dopunjeni zahtjev, odnosno traženi prilozi ne budu dostavljeni u roku iz prethodnog stavka ovog članka, smatrat će se da je podnositelj odustao od svog zahtjeva.

Članak 20.


O zahtjevu za ostvarivanje prava na naknadu za troškove stanovanja u prvom stupnju rješava Jedinstveni upravni odjel Općine Lovas u rokovima utvrđenim zakonskim propisima, o čemu pročelnik donosi rješenje.

O žalbi protiv Rješenja Jedinstvenog upravnog odjela odlučuje nadležno upravno tijelo Vukovarsko-srijemske županije.

Članak 21.


Korisnik prava iz socijalne skrbi dužan je odmah, a najkasnije u roku od 8 dana prijaviti svaku promjenu činjenica koja bi utjecala na ostvarivanje prava.


U slučaju da se temeljem podataka iz stavka 1. odnosno drugih podataka kojima raspolaže Općina utvrdi da su se promijenile činjenice i okolnosti koje su utjecale na ostvarivanje prava, korisniku će se ukinuti pravo koje je ostvario.

V. RAD ZA OPĆE DOBRO BEZ NAKNADE
Članak 22.


Radno sposobni ili djelomično radno sposobni samci ili članovi kućanstva, korisnici zajamčene minimalne naknade, po pozivu Općine Lovas, dužni su sudjelovati u radovima za opće dobro bez naknade. 

U radovima za opće dobro osobe iz stavka 1. ovog članka mogu sudjelovati najmanje šezdeset, a najviše devedeset sati mjesečno.


Tijelo nadležno za pitanja iz područja socijalne skrbi dužno je jednom mjesečno Općini Lovas dostavljati podatke o radno sposobnim ili djelomično radno sposobnim samcima  korisnicima zajamčene minimalne naknade te radno sposobnim ili djelomično radno sposobnim članovima kućanstva koji su korisnici zajamčene minimalne naknade.

Općina Lovas će tijelu nadležnom za pitanja iz područja socijalne skrbi jednom mjesečno dostavljati podatke o korisnicima zajamčene minimalne naknade koji su se odazvali i sudjelovali u radovima za opće dobro.

Sukladno članku 37. Zakona o socijalnoj skrbi (“Narodne novine” Republike Hrvatske broj 18/22, 46/22 i 119/22) osobama iz stavka 1. ovog članka ukida se pravo na zajamčenu minimalnu naknadu, odnosno pripadajući udio u zajamčenoj minimalnoj naknadi, ako se ne odazovu pozivu Općine Lovas za sudjelovanje u radovima za opće dobro bez naknade.

 VI.       PRIJELAZNE I ZAVRŠNE ODREDBE

Članak 23.


U primjeni ove Odluke na određeni način primjenjuju se odredbe Zakona o socijalnoj skrbi, drugih zakona i podzakonskih akata.

Članak 24.


Stupanjem na snagu ove Odluke prestaje važiti Odluka o socijalnoj skrbi (“Službeni vjesnik” Vukovarsko-srijemske županije broj 19/14).
Članak 25.


Postupci koji nisu dovršeni do stupanja na snagu ove Odluke dovršit će se prema odredbama Odluke o socijalnoj skrbi (“Službeni vjesnik” Vukovarsko-srijemske županije broj 19/14).

Članak 26.


Ova Odluka stupa na snagu osmog dana od dana objave u “Službenom vjesniku” Vukovarsko-srijemske županije.
                                                                                 Predsjednik Općinskog vijeća

 Stjepan Milas

